Βόλουγιακ (βουνό)

Το Βόλουγιακ (βοσν. Volujak, σερβ. Волујак) είναι βουνό, θεωρούμενο και ως μικρή οροσειρά, στα σύνορα της Βοσνίας-Ερζεγοβίνης με το Μαυροβούνιο. Με ψηλότερη κορυφή σε υψόμετρο 2.337 μέτρα πάνω από την επιφάνεια της θάλασσας, είναι το δεύτερο υψηλότερο βουνό σε ολόκληρη τη Βοσνία-Ερζεγοβίνη, μετά από το γειτονικό Μάγκλιτς (2.386 μέτρα), το οποίο όμως βρίσκεται κατά το μεγαλύτερο μέρος του στο έδαφος του Μαυροβουνίου.

Από γεωλογικής πλευράς, το Βόλουγιακ είναι μια «υπο-οροσειρά» των Δειναρικών Άλπεων και σχηματίσθηκε κατά μεγάλο μέρος από ιζηματογενή πετρώματα, κυρίως ασβεστόλιθο και δολομίτη. Εκτείνεται στη νοτιοδυτική πλευρά της κοιλάδας Σούχγια (το Μάγκλιτς είναι στην απέναντι πλευρά) και το σύνορο μεταξύ των δύο κρατών διατρέχει κατά μήκος αυτή τη μικρή οροσειρά. Αμφότερα τα κράτη έχουν εντάξει το Βόλουγιακ σε προστατευόμενο καθεστώς, με τη Βοσνία-Ερζεγοβίνη να το έχει θέσει εντός του Εθνικού Πάρκου της Σούτιεσκα. Εκτός από την υψηλότερη κορυφή, άλλες αξιοσημείωτες κορυφές είναι η Στούντενατς (2.296 μέτρα), Μπάντνγινε (2.245 μ.) και Τρνοβάτσκι Ντούρμιτορ (2.232 μ.). Ακριβώς στον πρόποδα της τελευταίας κορυφής βρίσκεται η όμορφη Λίμνη Τρνοβάτσκο, εντός μαυροβουνικού εδάφους. Στα βορειοδυτικά του Βόλουγιακ βρίσκεται η στενή κοιλάδα του ποταμού Σουτγιέσκα (στη σερβική γλώσσα η ονομασία του σημαίνει «φαράγγι»), ενώ στα νοτιοανατολικά υψώνεται η οροσειρά Μπιοτς. Από την υψηλότερη κορυφή του Βόλουγιακ έχει κάποιος μια εντυπωσιακή θέα των πέριξ κορυφών. Τις σχετικώς καθαρές ημέρες διακρίνεται και το (υψηλότερο) βουνό Ντούρμιτορ στο Μαυροβούνιο (δεν πρέπει να συγχέεται με την προαναφερθείσα κορυφή Τρνοβάτσκι Ντούρμιτορ.

Υπάρχει κάποια σύγχυση ως προς τα τοπωνυμικά αυτής της απομακρυσμένης από αστικά κέντρα οροσειράς. ΟρισμένοιΒλ. π.χ. την αναφορά στο , του Μπόζινταρ Σέροβιτς. υποστηρίζουν ότι το νοτιότερο μέρος της, που περιλαμβάνει και την κορυφή Βόλουγιακ (την υψηλότερη) και την Τρνοβάτσκι Ντούρμιτορ, θα πρέπει να θεωρείται ως ξεχωριστός ορεινός όγκος με την ονομασία Βλασούλγια (βοσν. Vlasulja). Τότε η Στούντενατς θα ήταν η υψηλότερη κορυφή στον ορεινό όγκο του Βόλουγιακ και η υψηλότερη κορυφή θα ήταν το υψηλότερο σημείο της Βλασούλγια. Ωστόσο άλλες πηγέςΑρκετοί χάρτες, π.χ. Freytag & Berndt: «Bosnia Hercegovina», 1:500 000 οδικός χάρτης αναφέρονται στην υψηλή κορυφή ως Βλασούλγια. Πιο πρόσφατοι συγγραφείςMatias Gomez: Forgotten Beauty, a hiker's guide to BiH's 2000 meter peaks, σσ. 85-86, ISBN 978-9958-630-59-0, Buybook, Σαράγιεβο 2005 θεωρούν την ογκώδη και γεωλογικής απόψεως ομοιογενή οροσειρά ως μία ενιαία υπο-οροσειρά των Δειναρικών Άλπεων και αναφέρονται σε αυτή με την ονομασία «Βόλουγιακ», όπως και το παρόν άρθρο.

Το Βόλουγιακ δεν επηρεάσθηκαν ποτέ από σοβαρές μάχες κατά τον Πόλεμο της Βοσνίας (1992-1995), οπότε ο κίνδυνος από ξεχασμένες νάρκες ξηράς είναι μικρός. Ωστόσο το Βόλουγιακ είναι σχετικώς απομακρυσμένο και άγριο βουνό, οπότε οι επίδοξοι πεζοπόροι θα πρέπει να είναι καλά προετοιμασμένοι και προσεκτικοί. Επίσης, καθώς η προσέγγιση προς τις κυριότερες κορυφές του από αμφότερες τις πλευρές διασχίζει το σύνορο Βοσνίας-Ερζεγοβίνης και Μαυροβουνίου, οι πεζοπόροι θα πρέπει να φέρουν διαβατήριο. Τα σύνορα στην περιοχή τέθηκαν αφού πρώτα η Αυστροουγγρική Αυτοκρατορία κατέλαβε τη Βοσνία μετά το Συνέδριο του Βερολίνου το 1878. Οι Αυστριακοί εγκατέστησαν ένα σημείο τριγωνισμού στην υψηλή κορυφή, το βάθρο του οποίου υπάρχει ακόμη εκεί.

Η πανίδα της περιοχής είναι πλούσια. Εκτός από μεγάλη ποικιλία ειδών πτηνών (πάνω από εκατό είδη), υπάρχουν αρκετές αρκούδες στις πλαγιές του Βόλουγιακ. Αγριόγιδα και μεγάλοι αετοί είναι επίσης πολύ πιθανό να παρατηρηθούν. Τα άλογα που παρατηρούνται στη φύση στον ορεινό όγκο δεν είναι άγρια άλογα, αλλά σαφώς φαίνεται να γνωρίζουν το πώς να επιβιώνουν χωρίς τακτική επίβλεψη και φροντίδα από τον άνθρωπο.

Παραπομπές

 Εξωτερικοί σύνδεσμοι 
 Η ιστοσελίδα του Summitpost.org για το Βόλουγιακ

Βολουγιακ